**Danmarks nye R&B/pop-talent Benjamin Kissi klar til at spille sin første headliner-koncert i København**  
  
*Efter at have spillet koncerter under netop overståede SPOT Festival og Fredagsrock Festival i Tivoli er ep-aktuelle Benjamin Kissi den 25. maj klar til at spille sin første solokoncert som hovednavn i VEGAs Ideal Bar.*

**Aktuel med debut-ep**

[Benjamin Kissi](http://volcano.nu/booking/benjamin-kissi) har de sidste 12 år slået sine folder på den danske musikscene som sanger, sangskriver og guitarist i Gypsies og Are We Brothers? og som backingmusiker for navne som EaggerStunn, The William Blakes, Jokeren, Outlandish og Medina.  
  
Nu er han imidlertid aktuel som soloartist med debut-ep’en *Makeup Sex*, der udkom den 8. april. Ep’en har fået fine anmeldelser, bl.a. 4/6 stjerner af Gaffa, der skriver:  
”…*som potentiel forløber for et regulært album giver ep'en et godt indtryk af, hvad solisten Kissi kan, og det er svært ikke at blive nysgerrig efter at høre mere.*”

Ep’en er skrevet og produceret i samarbejde med musikerkollegerne Frederik Tao Nordsø (The William Blakes m.fl.) og Birk Nevel (Gypsies, Are We Brothers? m.fl.) – sidstnævnte er også en fast del af set up’et når Benjamin Kissi spiller live.

**Iørefaldende single**  
Benjamin Kissi har fået en del opmærksomhed efter, at han udsendte den første single fra sit debutudspil, titelnummeret ”[Makeup Sex](https://www.youtube.com/watch?v=kjBvsCEMbEs&feature=youtube_gdata_player)”. Det iørefaldende nummer, hvor Kissi blander R&B, electro og pop, bliver i øjeblikket flittigt spillet på P3 og har også fået bookere på landets festivaler til at sætte den talentfulde sanger/rapper på plakaten.  
  
**Support for Shaka Loveless og EaggerStunn i VEGA**  
Når Benjamin Kissi den 25. maj giver koncert i VEGAs Ideal Bar, så er det faktisk ikke første gang, at han optræder som soloartist i VEGA. Kissi har nemlig spillet support for EaggerStunn den 6. april i Lille VEGA og forinden for Shaka Loveless den 16. februar. Ved denne lejlighed spillede han bl.a. ”Make Up Sex” live, hvilket kan ses og høres i denne [video](https://www.youtube.com/watch?v=imZ1f4q7JNc).

Efter et par vellykkede koncerter på den netop overståede SPOT Festival i Aarhus, er Benjamin Kissi nu klar til også at vise københavnerne, hvorfor han er et nyt navn, man skal holde øje med.  
  
**Support: Caroline Franceska**

Den 27-årige sangerinde, producer og sangskriver Caroline Franceska, som måske bedre er kendt under R&B-aliaset Shaque Lilli, er nu klar til at kaste det tidligere musikalske alter ego fra sig og har indgået et samarbejde med Fake Diamond Records. Hun er netop nu i studiet for at færdiggøre sit kommende soloudspil på dansk, og hendes talent kan opleves live i selskab med hjemlige topartister som Medina og Vinnie Who og denne aften altså også Benjamin Kissi.

**Fakta om koncerten**  
Benjamin Kissi (DK)

Lørdag den 25. maj kl. 20

Ideal Bar Live, Enghavevej 40, 1674 Kbh. V

80 kr. + gebyr (inkl. koncertøl)

Læs mere om koncerten på <http://vega.dk/arrangementer/benjamin-kissi-11085.html>.

*For yderligere oplysninger kontakt venligst*  
Anders Madsen  
Online-redaktør, VEGA

[akm@vega.dk](mailto:akm@vega.dk) - 3326 0946